Нэхъыжьхэми нэхъыщIэхэми ялъоIэс
Джэрмэншык къуажэм и Ветеранхэм я советым къалэн нэхъыщхьэу зыхуигъэувыжыр нэхъыжьхэм ди нэIэ ятедгъэтынырщ, къыхуащIапхъэ Iуэхутхьэбзэхэр хабзэм тету и чэзум къазэрылъэIэсым кIэлъыплъынырщ. Абы къищынэмыщIауэ зауэм хэкIуэдахэм я фэеплъым пщIэ хуэщIынымрэ щIалэгъуалэм ядэлэжьэнымрэ къызыдогъэпэщ. Советым и комиссэхэм хэтхэм куэдкIэ я фIыгъэщ илъэс къэс ТекIуэныгъэм и махуэр, я хэкум къыщхьэщыжу зауэм хэкIуэда зауэлIхэм я фэеплъ махуэхэр зэрыдгъэлъапIэр.
Советым хэтхэр нэхъыжьхэм я унэ дыкIуэурэ я Iуэху зыIутыр зыдогъащIэ. Ар зыхуэныкъуэ щыIэмэ, хъыбар идогъащIэ ди къуажэ хьэрычэтыщIэхэмрэ унафэщIхэмрэ.
ФIыщIэ лей хуэсщIыну сыхуейт «Эрпак» IуэхущIапIэм и унафэщI Ерчэн Жамбулэтрэ къуажэ администрацэм и Iэтащхьэу щыта, иджы Джэрмэншык и щIыпIэ самоуправленэм и унафэщI Тумэ Рашидрэ. Ахэр ди Iуэху зыIутым фIыуэ щыгъуазэщ, икIи, Iэмал зэриIэкIэ, я къарурэ чэнджэщрэ къыдахьэлIэ. Илъэс кIуам абыхэм ветеранхэм ящыщу зи унагъуэ нэхъ хуэмыщIахэмрэ ныкъуэдыкъуэхэмрэ сом мин 200-кIэ дэтхэнэми зыщIагъэкъуащ. ТекIуэныгъэм и махуэм, Хэкум къыщхьэщыжахэм я щыгъуэ махуэм, нэщI мазэм, жьы хъуахэм я махуэм, илъэсыщIэм ирихьэлIэу ди нэхъыжьыфIхэм сыт щыгъуи ахъшэрэ ерыскъыкIэ ядоIэпыкъу.
2007 гъэм Ерчэн Жамбулэт и мылъкукIэ къуажэ сымаджэщыр къызэрагъэпэщыжауэ щытащ, мелуанищым щIигъу текIуадэу спортымкIэ унэ щIалэгъуалэм хуащIащ, къуажэм и футбол джэгуакIуэ гуп и мылъкукIэ зэхишащ. НэщI мазэр щикIкIэ, Тумэ Рашид илъэс къэс Iэнэшхуэ нэхъыжьхэм къахуегъэув (хегъэщхьэж).
Ветеранхэм, хуэмыщIахэм, зи Iэпкълъэпкъым сэкъат иIэхэм мылъкукIэ зыщIагъакъуэ Къущхьэ Заурбэч, Жакъуэ Вячеслав, ЛIуп Аслъэн, Шыдгын ТIэхьир сымэ. Ажий Валерэ къуажэкхъэм гуэщышхуэ дищIыхьащ, Семэн Аслъэн къуажэ мэжджытыр иризэрагъэпэщыжыну сом минищэ и гуащIэдэкIым хигъэкIащ, ЛIуп Аслъэн илъэс кIуам зэпкърыплъхьэ-зэпкърыпх хъу, цIыху 80-м нэблагъэ зыщIэхуэ гуэщ къищэхуащ.
Ди къуажэ сымаджэщыр зи лэжьыгъэм фIыуэ хэзыщIыкI IэщIагъэлIхэмкIэ къызэгъэпэщащи, къызэредджэу, дэIэпыкъуэгъу псынщIэр къос. Жьы хъуауэ, я закъуэу псэу сымаджэ цIыху 12-м набдзэгубдзаплъэу якIэлъоплъ къуажэм и социальнэ лэжьакIуэхэу Мэз Мадинэрэ Кхъуэныхь Инессэрэ.
Ди Советым гулъытэ щхьэхуэ зыхуищIхэм ящыщщ къыдэкIуэтей щIэблэр гъэсэныр. А мурадыр и лъабжьэу, щIалэгъуалэм захудогъазэ ди лъэпкъым и хабзэ дахэмрэ и тхыдэмрэ яхудоIуатэ. Ауэ, пэжыр жысIэнщи, едгъэкIуэкI лэжьыгъэхэр псыхэкIуадэ ящIу къысщохъу телевизорымрэ Интернетымрэ. «Школа», «Курсанты», «Дети Арбата», «Штрафбат», «Дом-2» нэтынхэм сыт къыдэкIуэтей щIэблэр зыхуиущиифынур? Адэ-анэмрэ егъэджакIуэхэмрэ зыщышынэ, зызыщадзей, я быныр зыщахъумэну хэт икIагъэ куэд абыхэм щагъэнэхъапэ. Зи щIалэгъуэ куэд щIапIыкIащ «Чапаев», «Тимур и его команда», «Молодая гвардия», «Как закалялась сталь» жыхуиIэ, нэгъуэщI кинофильмхэми. Си щхьэкIэ сыарэзыкъым комсомол, пионер зэгухьэныгъэхэр зэрыщымыIэжымкIэ. Ахэр хъарзынэу сэбэп хъурт, щIэблэщIэм купкъ быдэ яIэу, я гъэсэныгъэм утемышынэу къэгъэтэджынымкIэ.
Къуажэ школым щызэфIагъэувэж Лэжьыгъэмрэ зауэмрэ я щIыхь пэшыр. Ар къызэзыгъэпэщыжхэм «Джэрмэншык», «Солдатские вдовы и их дети», «Герменчикской школе 85 лет» жиIэу къыдэзгъэкIа си тхылъхэр къыщагъэсэбэп. Апхуэдэу нэхъыжьхэр дадолажьэ къуажэ молэмрэ муслъымэнхэм я зэгухьэныгъэмрэ.
Къыхэгъэщыпхъэщ, къуажэм дэс пенсионерхэмрэ унагъуэ хуэмыщIахэмрэ я Iуэхур зэрыгугъур. Ар нэхъ хьэлъэж ещI газ, псы, уэздыгъэ уасэм кIэ имыIэу зэрыхэхъуэм, хущхъуэращи, цIыхухэм къатехьэлъэу лъапIэщ. Пенсэ кIуахэм ират ахъшэр мащIэ дыдэщ, псалъэм папщIэ, нэгъабэ, пенсэ къэзыхь цIыху 510-м щыщу 81-м я ахъшэр сом минитху ирикъуу аркъудейт, 90-м ейр абы нэсыххэртэкъым.
Къытхуэнэжращи, фIым дыщыгугъыу, тхузэфIэкIыр тщIэуэ допсэу.
ЛIуп Нурхьэлий,
Джэрмэншык къуажэм и Ветеранхэм я зэгухьэныгъэм и тхьэмадэ.
